巫山曲
作者：周紫芝
朝代：宋

paragraphs: 楚宫夜半旌旗動，曉逐君王獵雲夢。
君王醉挽金僕姑，笑射雙鵰落飛鞚。
霜風獵獵吹白羽，狨鞍下時日未午。
天上臺高翠被寒，雨濕煙霏夢神女。
行雲飛去不可留，却望陽臺無處所。
魂凝睇遠煙淒迷，猿啼巫峽東復西。
江邊獵火一萬炬，貂裘醉擁君王歸。
章華千門復萬户，侍女焚香迎輦步。
君心誰能念舊恩，忍淚悲啼不成語。
願壽君王一萬年，常向陽臺夢雲雨。